עזר למנחה 
הלימוד עוסק בתקופת ההתבגרות והנעורים המתחילה על פי המסורת בגיל 12-13 (בר/בת מצווה).
נפתח בפסוק 'כי יצר לב האדם רע מנעוריו' (בראשית ח, כא), ונגלה בלימוד מעמיק בו כי הכוונה היא לזמן הלידה ולא לגיל הנעורים. לפי אחד המדרשים, בגיל הנעורים נולד היצר הטוב ונרכשת היכולת לשלוט באופן בוגר ביצר, בנטיות הרעות והילדותיות. השאלה שתעסיק אותנו בלימוד היא: כיצד אנו רואים את גיל ההתבגרות? האם זוהי תקופה שבה אכן נולד היצר הטוב כדברי המדרש, או שמא מדובר בתום תקופת הטוהר של הילדות, ותחילת 'נוער בסיכון'? 
נמשיך לבדוק את השתקפות גיל ההתבגרות במקורות על פי סיפור התבגרותו וחניכתו של משה הצעיר (שמות פרק ב). נשאל האם מעשיו אופייניים לגיל ההתבגרות, על מאפייניהם המוכרים לנו כיום, כמו: חיפוש זהות, אידאליזם, ראיית העולם בשחור-לבן, וכדומה. נבחן האם מעשיו הם פרי יצר הטוב או יצר הרע שלו, והאם הם נשפטים לחיוב או לשלילה. 
הלימוד יסתיים בשיר 'סימן שאתה צעיר'. נבדוק איזה דימוי של 'צעירות' עולה מהשיר, תוך השוואה לניסיוננו אנו.  

מומלץ לפתוח את הלימוד בהשמעת השיר 'סימן שאתה צעיר', ובסבב קצר שבו כל משתתף ישתף את הקבוצה בזיכרון מגיל הנעורים. לאחר מכן לגשת ללימוד משותף ושיחה על הקטע הראשון (בראשית), ואז להתחלק לקבוצות קטנות להמשך הלימוד בחברותא. בסיום הלימוד נחזור למליאה לאסיף, ונעסוק בעיקר בדמותו של משה הצעיר ובפעולותיו.